Աշխատանքային հարցազրույց

**Աշխատանքային հարցազրույց**, հանդիպում հնարավոր գործատուի կամ նրա ներկայացուցչի հետ՝ աշխատանքի ընդունվելու ժամանակ: Հարցազրույցի նպատակը դեմառդեմ ծանոթանալն է, հասկանալ, թե որքանով են գործատուն և աշխատանքի թեկնածուն համընկնում միմյանց, ինչպես նաև քննարկել համագործակցության մանրամասները: Հարցազրույցի ընթացքում գործատուն հարցեր է տալիս, որոնք վերաբերում են թեկնածուի կրթությանը, փորձին, ձեռք բերված հմտություններին և գիտելիքներին: Նաև հնարավոր են անձնական բնույթի հարցեր, ինչպես օրինակ՝ նպատակներ, կյանքի ձգտումներ, ինչին է թեկնածուն ցանկանում հասնել և ինչ ծրագրեր ունի։

Խոշոր ընկերություններում հաճախ անցկացվում են հարցազրույցի մի քանի մակարդակներ՝ ռեկրուտերի, անվտանգության ծառայության, հոգեբանի, բաժնի պետի և բարձրագույն ղեկավարության հետ։

Աշխատանքի ընդունման ժամանակ թեկնածուին հաճախ առաջարկում են անցնել թեստեր կամ նմանատիպ փորձություններ։ Թեստերը կարող են լինել թե՛ հոգեբանական, թե՛ մասնագիտական։ Աշխատակիցը կարող է հրաժարվել թեստից, սակայն նման իրավիճակում նրա աշխատանքի ընդունվելու հնարավորությունները զգալիորեն նվազում են։

Որոշ պաշտոնների համար անցկացվում է սթրեսային հարցազրույց։

## Հարցազրույցի կառուցվածք
# Կոնտակտի հաստատում։ Հարցազրույց վարողի խնդիրն է ստեղծել լավ տպավորություն ընկերության մասին և թույլ տալ, որ թեկնածուն թուլանա։
# Կարճ (5-20 րոպե) զրույց ընկերության մասին։
# Հարցազրույցի հիմնական փուլը՝ թեկնածուն պատասխանում է հարցերին և կատարում մի շարք իրավիճակային խնդիրներ։
# Թեկնածուին տրվում է հնարավորություն՝ հարցազրուցավարին տալու իրեն հետաքրքրող հարցերը։
# Թափուր պաշտոնի PR (այս փուլը կարող է բացակայել, եթե թեկնածուն ընկերության համար հետաքրքրություն չի ներկայացնում)։
# Հետագա համագործակցության ալգորիթմի քննարկում։

## Հարցազրույցի տիպեր
### Իրավիճակային հարցազրույցներ
Իրավիճակային հարցազրույցի կամ case-հարցազրույցի ժամանակ թեկնածուին առաջարկվում է պատմել, թե ինչպես կվարվի այն իրավիճակում, որը ներկայացնում է հարցազրուցավարը։ Կախված նպատակներից՝ առաջարկվող իրավիճակները կարելի է բաժանել մի քանի խմբերի:

* Կոնկրետ հմտությունների ստուգում: Թեկնածուին առաջարկվում է, օրինակ, ներկայացնել գործողությունների ալգորիթմը, մասնակցել դերային խաղին՝ ցուցադրելով այն հմտությունները, որոնք անհրաժեշտ են տվյալ պաշտոնի համար և դրսևորվում են շփման ընթացքում, ինչպես նաև կատարել գրավոր կամ տեխնիկական առաջադրանք։

*Սթրեսակայունության, ճկունության, կրեատիվության ստուգում:

* Թեկնածուի մոտիվացիայի և արժեքների ստուգում:

### Կենսագրական
Հարցաթերթիկի անալոգը, որն անդրադառնում է այնպիսի հարցերի, ինչպիսիք են աշխատանքային փորձը, կրթությունը, հոբբիները, ընտանեկան հանգամանքները, պլանները:

### Կոմպետենցիաների վրա հիմնված հարցազրույց
Թեկնածուի պրոֆեսիոնալիզմի և անձնական հատկանիշների վերլուծություն և գնահատում, ինչպես նաև դրանց համապատասխանությունը տվյալ պաշտոնին։ Վերլուծվում է ոչ միայն արդյունքը, այլև դրա հասնելու եղանակները։ Նման հարցազրույցը հնարավորություն է տալիս բացահայտել և գնահատել, մասնավորապես, այնպիսի կարողություններ, ինչպիսիք են առաջնորդությունը, հաղորդակցման հմտությունները, նախաձեռնողականությունը, արդյունքի վրա կենտրոնացումը, ճկունությունը, թիմում աշխատելու կարողությունը, որոշումներ կայացնելու ունակությունը և այլն։ Որպես կանոն՝ հարցազրույցը վարում է երկու-երեք հոգուց կազմված խումբ։ Որոշումը կայացվում է քննարկումից հետո։

### Ազատ հարցազրույց
«Պատմիր ինձ քո մասին» ոճի հարցազրույց. թույլ է տալիս, ի թիվս այլ բաների, գնահատել ինքնաներկայացման հմտությունները: Կարող է ժամանակատար լինել և պահանջում է լավ հարցազրուցավարի նախապատրաստում:

### Սթրեսային հարցազրույց
Տվյալ տեսակի հարցազրույցը տարբերվում է սովորականից նրանով, որ HR մենեջերը դիտավորյալ փորձում է ստեղծել կոնֆլիկտ, սադրելով թեկնածուին, որպեսզի տեսնի, թե ինչպես նա կդրսևորի իրեն սթրեսային իրավիճակում։ Սա արդյունավետ է, եթե ապագա աշխատանքի համար պահանջվում է բարձր սթրեսակայունություն։ Հարցազրույցի ընթացքում թեկնածուին կարող են խնդրել արագ պատասխանել հարցերին, տալ սադրիչ հարցեր և այլն։ Նման հարցազրույց անցկացնելու համար անհրաժեշտ է փորձառու հարցազրուցավար։

## Ծանոթագրություններ

## Գրականություն
* 
* 
* 

## Արտաքին հղումներ
* Հարցազրույցի տիպեր

Կատեգորիա:Անձնակազմի հավաքագրում
Կատեգորիա:Զբաղվածություն
Կատեգորիա:Կազմակերպչական հոգեբանություն
Կատեգորիա:Մարդկային ռեսուրսների կառավարում